ORDE do 3 de setembro de 2009 pola que se ditan normas que determinan os servizos mínimos do persoal docente destinado nas escolas oficiais de idiomas dependentes da Consellería de Educación e Ordenación Universitaria, durante a folga convocada para os días 9 e 10 de setembro de 2009.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 07/09/2009

O exercicio do dereito de folga queda condicionado ao mantemento dos servizos esenciais definidos no artigo 2 do Decreto 155/1988, do 9 de xuño (DOG do 20 de xuño), entre os que se atopa a educación.
O artigo 3 do devandito decreto faculta os conselleiros competentes, por razón dos servizos esenciais afectados, para que, mediante orde e ante cada situación de folga, determinen o mínimo de actividade necesaria para asegurar o mantemento de tales servizos, e o persoal preciso para prestalos.
As organizacións sindicais CIG-Ensino, Federación de Ensino de CC.OO., Fete-UGT, ANPE-Galicia, e STEG comunicaron a convocatoria dunha folga para o persoal docente das escolas oficias de idiomas dependentes da Consellería de Educación e Ordenación Universitaria, e que se desenvolverá entre as 0.00 horas do día 9 de setembro e as 24.00 horas do día 10 de setembro de 2009.
A necesaria conciliación entre o exercicio do dereito constitucional de folga e o mantemento dos servizos esenciais obriga a Administración autonómica, de acordo coa normativa vixente, a fixar uns servizos mínimos indispensables para o funcionamento dos servizos esenciais que se concretan e xustifican nesta orde.
O servizo esencial da educación non pode ser reducido exclusivamente á actividade docente, xa que, xunto a esta actividade docente, realízanse outras funcións como son a vixilancia e coidado dos nenos e nenas, menores de idade, que acoden aos centros docentes públicos. Con carácter xeral, o artigo 39 da Constitución depara unha protección especial para os menores; dun xeito máis específico, o artigo 15 do Real decreto 732/1995 (do 5 de maio, publicado no BOE do 2 de xuño), polo que se establecen os dereitos e deberes dos alumnos e as normas de convivencia nos centros, dispón no seu artigo 15 que todos os alumnos teñen dereito a que a súa actividade académica se desenvolva nas debidas condicións de seguridade. Polo tanto, a custodia dos menores de idade que se atopen nun centro docente público, o cumprimento dos principios constitucionais mencionados e dos dereitos citados é responsabilidade ineludible desta Administración educativa e parte indivisible do dereito esencial á educación.
O dereito á seguridade e o correlativo deber de protección dos menores, dada a súa entidade, debe exercerse continuamente. Como servizo mínimo para garantilos establécese a necesaria presenza nas escolas oficiais de idiomas do/a director/a, ou, de ser o caso, doutro membro do equipo directivo que o/a substitúa, xa que tales membros do equipo directivo teñen a representación do centro e garanten o cumprimento das leis e demais disposicións vixentes, como sinalan as alíneas a) e d) do artigo 132 da Lei orgánica 2/2006, do 3 de maio (de Educación, publicada no BOE do 4 de maio), e polo tanto están capacitados e facultados para resolver calquera incidencia respecto da seguridade dos menores de idade. Así mesmo, consonte a normativa citada, o director tamén está facultado e capacitado para resolver calquera incidencia que se poida producir respecto do conxunto dos bens que integran un centro docente.
Ademais do dito, nas datas en que terá lugar a folga supoñen que poden afectar a realización das probas extraordinarias de setembro nas escolas oficiais de idiomas e nas seccións das ditas escolas, polo que resulta necesario que unha persoa responsable poida informar o alumnado das circunstancias e consecuencias de tal situación.
De acordo coa normativa citada e cos argumentos expostos, e de conformidade co comité de folga
DISPOÑO:
Artigo 1º
Terán a consideración de servizos mínimos para o persoal docente das escolas oficiais de idiomas dependentes da Consellería de Educación e Ordenación Universitaria o/a director/a ou membro do equipo directivo en cada escola oficial de idiomas.
Artigo 2º
A designación nominal do persoal que deberá cubrir os distintos servizos relacionados no artigo anterior será feita pola dirección do centro respectivo, procedéndose á súa publicación no taboleiro de anuncios dos centros afectados.
Artigo 3º
O incumprimento da obriga de atender os servizos mínimos fixados nesta orde será sancionado de conformidade coa normativa vixente.
Artigo 4º
O disposto nesta orde non suporá ningunha limitación dos dereitos que a normativa reguladora da folga recoñece ao persoal na dita situación.
Artigo 5º
Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos usuarios dos establecementos docentes.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 3 de setembro de 2009.
Jesús Vázquez Abad
Conselleiro de Educación e Ordenación
Universitaria